Diari Oficial de la Generalitat Valenciana


Sumari del DOGV 2913, del 21-01-1997 (1997/854294)

RESOLUCIÓ de 12 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2913

Data del DOGV
:   21-01-1997

Secció del DOGV
:   ALTRES DISPOSICIONS

Número del document
:   1997/854294


Data del document
:   12-04-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 12 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental. [96/A4405]  
Vist l'expedient 229/95-AIA sobre el Projecte de Construcció de la Planta Potabilitzadora i Conduccions de Proveïment a Sagunt des de la Conducció Túria-Sagunt, situada al terme municipal de Sagunt, promogut per la Conselleria d'Obres Públiques, Urbanisme i Transports.  
Vist que, en data 1 d'agost de 1995, la Conselleria d'Obres Públiques, Urbanisme i Transports (COPUT) va remetre a la Conselleria d'Agricultura i Medi Ambient un exemplar del Projecte de Construcció de la Planta Potabilitzadora i Conduccions de Proveïment a Sagunt des de la Conducció Túria-Sagunt, situada al terme municipal de Sagunt i la còpia de l'estudi d'impacte ambiental corresponent.  
Vist que el projecte objecte de l'estudi consisteix en la construcció d'una planta potabilitzadora que prendrà l'aigua bruta del depòsit de cola de 150.000 metres cúbics de la conducció Túria-Sagunt i la seua potabilització per al consum urbà de Sagunt, Port de Sagunt i polígons industrials municipals. S'hi inclou, així mateix, la construcció d'un depòsit regulador de 4.000 metres cúbics i les canonades d'impulsió als actuals sistemes de distribució d'aigua de la població.  
Vist que l'estudi d'impacte ambiental ha sigut sotmés a informació pública mitjançant un anunci publicat en el Boletín Oficial del Estado de 2 de juny de 1995 i en el Diari Oficial de la Generalitat Valenciana de 30 de maig de 1995, i no s'hi ha formulat cap al·legació, segons consta en l'escrit remés per la COPUT l'1 d'agost de 1995.  
Vist que, en data 7 de setembre de 1995, es van consultar els següents organismes:  
- Direcció General de Patrimoni Artístic de la Conselleria de Cultura  
- Serveis Territorials d'Agricultura i Medi Ambient de València  
- Servei de Planificació dels Recursos Hidrològics pertanyent a aquesta Direcció General de Qualitat Ambiental  
- Ajuntament de Sagunt  
Vist que, en data 23 d'octubre de 1995, el Servei de Planificació de Recursos Hidrològics d'aquesta Direcció General de Qualitat Ambiental emet l'informe corresponent a la consulta efectuada, en el qual es formulen consideracions sobre el projecte general, relatives a la possibilitat de proveir, a més, determinats municipis de la comarca, que no es consideren (almenys inicialment) com a proveïdes en el projecte de construcció de la planta potabilitzadora. D'altra part, es formulen consideracions respecte al sistema de tractament de potabilització proposat, en relació amb els objectius de qualitat previstos en la proposta de directriu del Consell relativa a la qualitat de les aigües destinades al consum humà, que substituirà l'anterior directriu del Consell 80/778/CEE, i en la qual s'establiran restriccions a determinats paràmetres químics (bromodicloroetà, 1-2 dicloroetà...), que exigirà l'optimització dels sistemes de tractament habituals i la utilització de tècniques alternatives, com ara la filtració per carbó actiu, percloracions més baixes o altres semblants que permeten obtenir un aigua final que s'acoble a les exigències de qualitat que s'hi establisquen.  
Vist que, en data 2 de novembre de 1995, la Direcció General de Patrimoni Artístic de la Conselleria de Cultura remet l'informe dels tècnics d'arqueologia, etnologia i arquitectura, en els qual s'indica el següent:  
- En l'informe tècnic d'arqueologia s'assenyala que hi ha nombrosos jaciments i zones en què han aparegut restes arqueològiques en l'àrea afectada pel projecte, sobretot a ambdós costats de la conducció que corre al llarg del carrer dels Horts. Es proposa que es considere en el projecte el necessari seguiment arqueològic durant la realització de les obres, tot complint els requisits establits en l'Ordre de 31 de juliol de 1987, que regula la realització d'activitats arqueològiques de la Comunitat Valenciana.  
- En l'informe tècnic d'etnologia s'indica que en l'entorn de les conduccions d'impulsió es troben les restes del Molí de Les Pintes i del Molí de Na Palaua, com també la Séquia Major. Es proposa que, en cas que les restes dels molins es vegen afectades, prèviament s'efectue un estudi planimètric i es documente i es remeta la dita documentació a aquesta Direcció General; i en el cas de la Séquia Major, que es prenguen les mesures oportunes perquè aquesta no siga afectada.  
- En l'informe tècnic de la Unitat d'Inspecció de Patrimoni s'indica que, encara que en la zona directament afectada no hi ha cap bé immoble afectat per expedient de bé d'interés cultural, la instal·lació discorre, entre d'altres llocs d'interés arqueològic, per la muntanya on s'emplaça el castell de Sagunt, declarat bé d'interés cultural pel Decret de 3 de juny de 1931 (G. de M. de 4 de juny de 1931), sent previsible l'aparició de restes arqueològiques d'interés. L'impacte visual pot ser produït per l'alçària de les edificacions (que no es considera rellevant perquè aquestes no són altes i perquè es preveu la creació d'una pantalla vegetal a base de xiprer), i per la gran extensió de les instal·lacions i el seu acabat superficial, en un entorn rocós o agrícola de parcel·les menudes. Es proposa la creació d'una pantalla d'arbrat que dissimule les instal·lacions, la plantació en els laterals i la partició de la superfície de la planta potabilitzadora mitjançant la plantació d'arbrat formant una retícula, i que se solucione l'acabat de vials i cobertes amb grava de la zona.  
Vist que, en data 22 de desembre de 1995, es torna l'estudi d'impacte ambiental a la COPUT, perquè no es pot realitzar, a partir d'ell, una correcta avaluació dels impactes generats pel projecte que es promou i se sol·licita la redacció d'un nou document d'estudi d'impacte i la seua remissió per a poder continuar amb la tramitació iniciada.  
Vist que, en data 19 de febrer de 1996, la Direcció General d'Obres Hidràuliques de la COPUT remet l'estudi d'impacte ambiental del projecte una vegada corregit i ampliat, en el qual s'inclou un informe d'impacte sobre el patrimoni arquitectònic, arqueològic, paleontològic i etnològic.  
Vist que, en data 4 de març de 1996, se sol·licita a la Direcció d'Obres Hidràuliques de la COPUT la corresponent certificació d'exposició pública, amb menció expressa de les dates i els butlletins de publicació.  
Vist que, en data 13 de març de 1996, el Servei de Planificació de Recursos Hidràulics de la COPUT remet els butlletins de publicació del tràmit d'informació pública.  
Atés que l'objecte del projecte forma part d'un programa d'actuació que permeta, mitjançant l'aportació d'aigües procedents del Canal Xúquer-Túria, millorar les condicions de potabilitat del proveïment d'aigua a la població, actualment deficitària qualitativament i quantitativament, per raó de la sobreexplotació de l'aqüífer de la Plana de Sagunt, origen del subministrament.  
Atés que en l'ampliació de l'estudi d'impacte presentat es responen les consideracions relatives al tractament de potabilització descrit en el projecte, que es formulaven en l'informe del Servei de Planificació de Recursos Hidrològics de la Direcció General de Qualitat Ambiental. Es considera la possibilitat d'establir un sistema de filtració per carboni actiu utilitzant part de les instal·lacions projectades, com també un tractament de preoxidació amb diòxid de clor o permanganat potàssic. Es reserven l'espai i les connexions pertinents per a la introducció posterior de les modificacions necessàries per a l'adaptació a futures normatives de l'aigua potable de consum públic o als possibles canvis que es pogueren produir en la qualitat de l'aigua bruta del Canal Xúquer-Túria.  
Atés que, en l'informe arqueològic inclòs en l'estudi d'impacte ambiental del projecte s'inclou una prospecció sobre el terreny en una franja de 200 metres a ambdós costats de l'àrea de traçat del projecte, per valorar la incidència de les obres sobre els possibles elements d'interés arquitectònic, arqueològic, paleontològic i etnològic de l'entorn. Com a resultat de l'estudi es conclou que no s'han trobat més jaciments que els ja inventariats per la Direcció General de Patrimoni, i d'aquests, ni l'àrea de protecció del castell de Sagunt ni el jaciment dels Tres Pouets es veuen directament afectades per les obres de la planta potabilitzadora i del depòsit de regulació. Els béns etnològics de Torre i Molí de Gausa i Ereta de la Mort no es veuen afectats pel traçat dels col·lectors (cal tenir-los en compte per a planificar els accessos a les obres). L'únic jaciment que pot patir impacte directe és l'aqüeducte romà, en la zona on es travessa l'Avinguda del Clot del Moro.  
Atés que en el programa de vigilància ambiental inclòs en l'estudi d'impacte no s'indica, en relació amb els fangs generats en el procés de depuració, un sistema de registre que permeta conéixer la seua composició, les quantitats generades i la seua destinació. Tampoc no s'indica el sistema per a realitzar el seguiment en el compliment de les mesures correctores en la fase de construcció del projecte.  
Atés que en l'estudi d'impacte s'indica que la ubicació de la planta potabilitzadora es fa sobre terrenys agrícoles no urbanitzables, segons el Pla General d'Ordenació Urbana de Sagunt. Les conduccions discorreran per sòls urbans i sòls agrícoles, i no es considera en el Pla General d'Ordenació Urbana una protecció específica per motius arqueològics o etnològics. L'única zona protegida prevista en ell és el castell i la vessant del Castell de Sagunt, però l'àrea d'intervencions previstes en el projecte en queda al marge.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana; i en les altres disposicions aplicables.  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, a l'únic efecte ambiental, el projecte de construcció de la planta potabilitzadora i conduccions de proveïment a Sagunt des de la conducció Túria-Sagunt, situada al terme municipal de Sagunt, promogut per la Conselleria d'Obres Públiques, Urbanisme i Transports, sempre que es complisquen les següents condicions, a més de les mesures correctores i de vigilància ambiental de l'estudi d'impacte que no entren en contradicció amb aquests:  
1) En el projecte de construcció es consideraran les partides pressupostàries necessàries per a recollir les mesures correctores d'impacte ambiental previstes en el projecte i en l'estudi d'impacte ambiental, com també les que es deriven del compliment de les condicions que a continuació s'estableixen.  
2) Per a evitar l'impacte visual sobre el paisatge i els béns patrimonials descrits, s'haurà de realitzar l'apantallament adequat de les edificacions de la planta potabilitzadora mitjançant una barrera vegetal amb espècies autòctones, com també la distribució en forma de retícula de les plantacions d'arbrat per a dividir la superfície de la planta, l'absència d'elements brillants en les construccions i el disseny cromàtic mimetitzador de les edificacions.  
3) En el programa de vigilància ambiental s'inclourà un control de la qualitat de l'aigua obtinguda, per a la qual cosa se n'efectuarà l'anàlisi corresponent, tant per a la línia d'aigua com per a la línia de fangs (composició i grau d'humitat). La periodicitat de les preses de mostres serà setmanal i s'haurà de realitzar i remetre a aquesta Direcció General un informe trimestral amb les conclusions que se n'obtinguen.  
El dit informe trimestral haurà de recollir, com a mínim, a més dels controls setmanals sobre l'estat general de les instal·lacions, l'estat i evolució del procés depuratiu, estat del manteniment, compliment de les normes de seguretat i higiene, destinació dels fangs i residus generats, impacte ambiental de la planta: sorolls, olors, grau d'integració paisatgística de les obres, cabals tractats i desviació respecte a les previsions de projecte quant a dimensionament de les instal·lacions, etc.  
Segons els resultats obtinguts, s'adoptaran durant el primer any de funcionament de les instal·lacions, les mesures correctores que calgueren.  
4) Es garantirà, durant l'explotació, l'adequat abocament o utilització dels fangs i resta de residus sòlids i pastosos generats en les instal·lacions i es registraran en la planta les quantitats eliminades i la seua destinació. Si s'empren els fangs en la producció de compost, es tindrà en compte el Reial Decret 1310/1990, de 29 d'octubre, i l'Ordre de 26 d'octubre de 1993, sobre la utilització de llots de depuració en el sector agrari.  
Els fangs hauran de tenir un grau de sequedat adequat, superior al 25%. En el cas que es destinen a un abocador controlat, se'n requerirà una sequedat almenys del 40%.  
5) La direcció facultativa vetlarà perquè, una vegada executades i acabades les obres, es retiren tots aquells enderrocs, materials sobrants i altres elements o restes d'obra que hagen sigut depositats, abocats o abandonats en les zones d'obra i el seu voltant, i es procedirà a l'adequació i neteja de qualsevol àrea de terreny afectada per aquelles.  
6) L'adjudicatari de les obres, abans del seu inici, presentarà a la direcció facultativa, per a la seua remissió a aquesta Direcció General, el pla d'obres en el qual es detallaran suficientment i amb la informació gràfica a escala adequada els llocs previstos per a la localització d'instal·lacions i per a la ubicació de runams, abocadors, zones de préstec de materials i pedreres o llocs d'extracció.  
7) Si s'estima necessària l'obertura de nous abocadors o runams distints dels actualment controlats, degudament legalitzats i autoritzats, serà preceptiu sotmetre l'elecció del seu emplaçament i la seua obertura i utilització al procediment d'avaluació d'impacte ambiental.  
De la mateixa forma s'actuarà en el cas de l'obertura de noves pedreres o llocs per a l'extracció de materials, si no s'utilitzen aquells llocs convenientment legalitzats.  
El director facultatiu haurà de vigilar aquesta legalitat i no permetre cap extracció o abocament indiscriminat.  
8) Durant l'execució de les obres, no es faran treballs que puguen perjudicar el descans nocturn de la població, tant per impactes sonors o vibracions molestes, com per elevada lluminositat.  
S'extremarà la vigilància durant l'execució del tram de col·lectors en les proximitats de les zones urbanitzades, per les possibles repercussions que sobre el trànsit rodat pogueren produir-se amb les consegüents afeccions sobre la població, sobretot en època estival, i es compliran en tot moment les mesures correctores previstes, tant en el traçat per zona urbana com rural.  
9) En cas que durant la construcció de les obres es produïra alguna troballa de restes arqueològiques, es paralitzaran immediatament les obres i es comunicarà el fet a la Direcció General de Patrimoni Artístic de la Conselleria de Cultura, d'acord amb la Llei 16/1985, del Patrimoni Històric Espanyol. S'haurà d'extremar la vigilància d'aquest punt en el tram d'execució de col·lectors pròxim a l'aqüeducte romà, sobretot en les proximitats de l'Avinguda del Clot del Moro, i es compliran en aquest punt les mesures correctores previstes, i es farà saber a la Direcció General de Patrimoni Artístic l'inici de les obres, almenys amb 15 dies d'antelació i, si s'escau, se'n farà un seguiment arqueològic.  
En la planificació dels accessos a les obres, es tindrà en compte l'emplaçament de la Torre i el Molí de Gausa i Ereta de la Mort, per a evitar la seua possible afecció.  
Segon  
Notificar a les persones interessades que contra aquesta resolució, pel fet de no ser un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 12 d'abril de 1996.- La directora general de Qualitat Ambiental: Gloria Arnandis Boix.